Obrazac 2.

**Javni poziv**

**za financiranje provedbe programa udruga civilnog društva na području Općine Kloštar Podravski za 2018. godinu**

**U P U T E Z A P R I J A V I T E L J E**

Datum raspisivanja natječaja

**13. veljače 2018.**

Rok za dostavu prijava

**19. ožujka 2018. do 13:00 sati**

u Općinu Kloštar Podravski, u zatvorenoj omotnici neovisno na koji način se dostavljaju (poštom ili osobno)

**I. OPIS STANJA**

Na području Općine Kloštar Podravski djeluju brojne udruge koje pružaju brojne mogućnosti za kvalitetno osmišljavanje i provođenje slobodnog vremena. Udruge koje se bave djelatnostima u kulturi i tehničkoj kulturi, lovstvu, pomoći drugima, rad s djecom te ostale djelatnosti te mogu ponuditi mještanima raznorazna događanja i načine uključivanja u svoj rad putem aktivnog sudjelovanja u radu udruge ili putem sudjelovanja u pojedinim programima, projektima, manifestacijama, natjecanjima i sl. Udruge i klubovi imaju mogućnost prepoznati potrebe mještana svih životnih dobi, te njima prilagoditi svoje programe time doprinoseći kvaliteti života stanovnika Općine Kloštar Podravski.

Natječajni postupak provodi se u skladu *Zakonom o udrugama* (Narodne novine, broj 74/14), *Uredbom o* *kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge* (Narodne novine, broj 26/15) i *Pravilnikom o financiranju programa i projekata od interesa za opće dobro koje provode udruge na području Općine Kloštar Podravski.*.

**II. CILJEVI JAVNOG POZIVA I PRIORITETI ZA DODJELU SREDSTAVA**

**Opći cilj** ovog Javnog poziva je zadovoljavanje potreba mještana Općine Kloštar Podravski za kvalitetno ispunjenim slobodnim vremenom i to putem kulturnih događanja ili samim sudjelovanjem u radu kulturnih i drugih udruga.

**Specifični cilj** ovog Javnog poziva je afirmacija kulturnog indentiteta Općine, zadovoljavanje kulturnih potreba stanovnika, poboljšanje turističke ponude, unaprijeđenje sposobnosti udruga za pružanje usluga u kulturi, jačanje volonterstva te podupiranje kulturnog amaterizma i kulturnog stvaralaštva te razvoj drugih djelatnosti kojima se bave druge.

**III. OKVIR ZA DODJELU FINANCIJSKIH SREDSTAVA**

Za (su)financiranje jednokratnih aktivnosti od strane Općine Kloštar Podravski mogu se prijaviti udruge, zaklade, ustanove, vjerske zajednice i druge neprofitne organizacije, a prijave mogu podnijeti za aktivnosti od interesa za opće dobro i Općinu.

Aktivnostima od interesa za opće dobro smatraju se osobito aktivnosti udruga i organizacija civilnog društva koje pridonose zaštiti i promicanju ljudskih prava; zaštiti i promicanju prava nacionalnih manjina; zaštiti i promicanju prava osoba s invaliditetom i djece s teškoćama u razvoju, starijih i nemoćnih; jednakosti i ravnopravnosti te mirotvorstvu i borbi protiv nasilja i diskriminacije; promicanju vrijednosti Domovinskog rata; zaštiti, brizi i izobrazbi djece i mladih te njihovu aktivnom sudjelovanju u društvu; prevenciji i borbi protiv svih oblika ovisnosti; razvoju demokratske političke kulture; zaštiti i promicanju prava manjinskih društvenih skupina; promicanju i razvoju volonterstva; socijalnim uslugama i humanitarnoj djelatnosti; poticanju i razvoju socijalnog poduzetništva; zaštiti prava potrošača, zaštiti okoliša i prirode i zaštiti i očuvanju kulturnih dobara; održivom razvoju; razvoju lokalne zajednice; međunarodnoj razvojnoj suradnji; zaštiti zdravlja; razvoju i promicanju znanosti, obrazovanja, cjeloživotnog učenja; kulture i umjetnosti; tehničke i informatičke kulture; sporta (u okviru svoje djelatnosti ); traganja i spašavanja; gospodarstva i poljoprivrede te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

**IV. UKUPNA VRIJEDNOST JAVNOG POZIVA**

Ukupna vrijednost ovog Javnog poziva iznosi 460.000,00 kuna.

Raspon sredstava namijenjen financiranju pojedine programe/projekte je od 3.000,00 kuna do najviše 88.000,00 kuna.

Okvirni broj ugovora iznosi oko 16 ugovora.

U Proračunu Općine Kloštar Podravski osigurana su sredstva za realizaciju ovog Javnog poziva stavka proračuna: 006/61-3881, 62-3881, 69-3881.

**V.** **FORMALNI UVJETI JAVNOG POZIVA**

Sredstva za financiranje jednokratnih aktivnosti udrugama i drugim potencijalnim korisnicima (dalje u tekstu: Korisnik) dodjeljivat će se uz uvjet da:

* su upisani u Registar udruga, odnosno drugi odgovarajući registar;
* su upisani u Registar neprofitnih organizacija;
* su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (organizacije civilnoga društva ), su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* su uredno ispunili obveze iz svih prethodno sklopljenih ugovora o financiranju iz proračuna Općine i drugih javnih izvora (što se dokazuje odgovarajućom izjavom potpisanom od osobe ovlaštene za zastupanje Korisnika, ne starijom od dana objave natječaja);
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine (što se dokazuje potvrdom porezne uprave, original ne stariji od 30 dana od dana podnošenja zahtjeva);
* se protiv korisnika sredstava, odnosno osobe ovlaštene za zastupanje i voditelja jednokratne aktivnosti ne vodi kazneni postupak i nije pravomoćno osuđen za prekršaj ili kazneno djelo iz članka 48. st. 2. Uredbe (što se dokazuje uvjerenjem/potvrdom nadležnog suda da se ne vodi postupak protiv osobe ovlaštene za zastupanje Korisnika koja je potpisala prijavu programa/projekta i koja je ovlaštena potpisati ugovor o financiranju, te voditelja jednokratne aktivnosti, ne starijim od 6 mjeseci računajući od dana objave javnog poziva);
* uredno predaju sva izvješća Općini i drugim institucijama.

Za donacije u iznosu do 5.000,00 kuna u provjeri formalnih uvjeta neće se zahtijevati potvrda porezne uprave o urednom ispunjavanju obveza plaćanja doprinosa, poreza i drugih davanja, niti uvjerenje/potvrda nadležnog suda da se ne vodi postupak protiv osobe ovlaštene za zastupanje prijavitelja koja je potpisala prijavu i koja je ovlaštena potpisati ugovor o financiranju.

**VI. PROVJERA ISPUNJAVANJA FORMALNIH UVJETA JAVNOG POZIVA**

Provjeru ispunjavanja formalnih uvjeta javnog poziva provodi Povjerenstvo za ocjenjivanje jednokratnih aktivnosti.

U postupku provjere ispunjavanja formalnih uvjeta provjerava se:

* je li prijava dostavljena na pravi natječaj i u zadanome roku
* je li zatraženi iznos sredstava unutar financijskih pragova postavljenih u natječaju
* jesu li dostavljeni, potpisani i ovjereni svi obvezni obrasci te
* jesu li ispunjeni drugi formalni uvjeti javnog poziva.

Prijave koje ne budu ispunjavale uvjete javnog poziva biti će odbijene, a korisnici će o toj činjenici biti obaviješteni pisanim putem u roku od osam dana. Korisnici imaju pravo osam dana od dana prijema obavijesti, podnijeti prigovor općinskom načelniku koji će odlučiti o istome, odnosno prigovor prihvatiti ili odbiti.

**VII. KRITERIJI ZA OCJENJIVANJE**

Kriteriji za odabir odnosno dodjelu sredstava (prema obrascu 4.) su slijedeći:

* usmjerenost programa na neposrednu društvenu korist i stvarnim potrebama u zajednici u kojoj se provodi,
* jasno definiran i realno dostižan cilj programa,
* jasno definirani korisnici programa
* realan odnos troškova i planiranih aktivnosti u programu,
* kadrovska sposobnost prijavitelja za provedbu programa.

**VIII. OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA**

Ocjenjivanje prijava koje su ispunile formalne uvjete javnog poziva provodi Povjerenstvo za ocjenjivanje jednokratnih aktivnosti prijava pristiglih na Javni poziv.

# Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Javnim pozivom, te dostaviti prijedlog za odobravanje sredstava načelniku na odlučivanje. Odluku o odobravanju jednokratne financijske potpore načelnik donosi najkasnije u roku od 30 dana od dana zaprimanja prijave koja ispunjava uvjete.

Nakon donošenja odluke o jednokratnim aktivnostima kojima su odobrena financijska sredstva, jedinstveni upravni odjel će na mrežnim stranicama javno objaviti rezultate natječaja s podacima o prijaviteljima i manifestacijama/događanjima kojima su odobrena sredstva i iznosima odobrenih sredstava.

Jedinstveni upravni odjel će, u roku od 8 dana od donošenja odluke o dodjeli financijskih sredstava, obavijestiti Korisnike čije prijave nisu prihvaćene za financiranje o razlozima nefinanciranja uz navođenje ostvarenog broja bodova po pojedinim kategorijama ocjenjivanja.

Prijavitelji kojima nisu odobrena financijska sredstva imaju pravo uvida u konačni broj bodova, uz pravo Općine na zaštitu tajnosti podataka o osobama koji su stručno vrednovali projekt i program.

Prijaviteljima koji su nezadovoljni odlukom o dodjeli financijskih sredstava omogućit će se pravo na prigovor. Prigovor se podnosi općinskom načelniku u pisanom obliku u roku od 8 dana od dana dostave pisane obavijesti. Prigovor mora biti obrazložen i ovjeren od osobe ovlaštene za zastupanje.

**IX. SKLAPANJE UGOVORA O (SU)FINANCIRANJU**

Sa prijaviteljima kojima su odobrena financijska sredstva Općina će potpisati ugovor o (su)financiranju u roku od 10 dana od dana donošenja odluke o (su)financiranju.

Ugovor se sastoji od općih uvjeta, koji moraju biti isti za sve prijavitelje u okviru javnog poziva, i posebnog dijela.

**X. ZABRANA DVOSTRUKOG FINANCIRANJA**

Zabrana dvostrukog financiranja odnosi na aktivnosti koje će se (su)financirati na temelju programa javnih potreba putem drugih javnih izvora, osim ako se ne radi o koordiniranom sufinanciranju iz više različitih izvora. Dokazuje se dostavom izjave (obrazac 3.4.).

**XI. PRIHVATLJIVOST TROŠKOVA**

Odobrena financijska sredstva mogu se utrošiti isključivo za aktivnosti i troškove utvrđeni ugovorom o financiranju.

Svako odstupanje u trošenju sredstava bez odobrenja Općine, kao nadležnog tijela, smatrat će se nenamjenskim trošenjem sredstava.

Neprihvatljivim troškovima osobito se smatraju:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* gubici na tečajnim razlikama;
* zajmovi trećim stranama;
* troškovi reprezentacije alkoholnih pića (osim u iznimnim slučajevima kada se kroz pregovaranje s nadležnim upravnim odjelom dio tih troškova može priznati kao prihvatljiv trošak);
* troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s nadležnim upravnim odjelom dio tih troškova može priznati kao prihvatljiv trošak).

**XII. PRIJAVA NA JAVNI POZIV**

Prijave se dostavljaju isključivo na propisanim obrascima, koji su zajedno s Uputama za prijavitelje i ostalom natječajnom dokumentacijom, dostupni na mrežnoj stranici Općine Kloštar Podravski: [www.klostarpodravski.hr](http://www.klostarpodravski.hr) a mogu se podići i u Općini Kloštar Podravski.

Sve informacije mogu se dobiti u Općini Kloštar Podravski na tel. broj 816 066.

Prijave se dostavljaju osobno ili poštom u zatvorenoj omotnici na adresu:

**OPĆINA KLOŠTAR PODRAVSKI**

**Kralja Tomislava 2, 48362 Kloštar Podravski**

**„PRIJAVA NA JAVNI POZIV ZA FINANCIRANJE PROGRAMA UDRUGA“**

**- NE OTVARATI -**

**XIII. POPIS OBAVEZNIH OBRAZACA ZA PRIJAVU**

* Obrazac opisa programa (Obrazac 3.1.)
* Obrazac proračuna programa (Obrazac 3.2.)
* Izjava o financiranju iz drugog izvora (Obrazac 3.4.)
* Izjava o urednom ispunjavanju obveza (Obrazac 5.4. )

**POPIS OSTALE DOKUMENTACIJE KOJU JE POTREBNO PRILOŽITI UZ PRIJAVU**

1. Preslika Rješenja iz Registra udruga Republike Hrvatske
2. Ukoliko udruga nije ishodovala novo Rješenje Ureda državne uprave u Koprivničko-križevačkoj županiji, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva
3. *Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci dana od dana objave natječaja, (iznimno prema Uputi)*
4. *Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja, (iznimno prema Uputi)*
5. Popis članova udruge

**POPIS NATJEČAJNE DOKUMENTACIJE**

1. Javni poziv
2. Upute za prijavitelje
3. Opisni obrazac (Obrazac 3.1.)
4. Obrazac proračuna (Obrazac 3.2.)
5. Izjava o financiranju iz drugog izvora (obrazac 3.4.)
6. Obrazac za ocjenu vrijednosti programa (Obrazac 4.)
7. Obrazac ugovora (Obrazac 5.1.)
8. Obrazac za opisni izvještaj (Obrazac 5.2.)
9. Obrazac za financijski izvještaj (Obrazac 5.3.)
10. Izjava o urednom ispunjenju obveza (Obrazac 5.4.)
11. Popis priloga koje je potrebno priložiti uz prijavu (Obrazac 6)